《春日游北山三贤祠寄怀郑师》
明代·莫与齐

出郭恣吟眺，蹑屐北山阿。芳树鸣仓庚，曲池扬文波。

石径合苔藓，春风吹茑萝。逶逦大道傍，新祠郁嵯峨。

飞甍矗虹霓，翠霭四壁多。中祀三先生，名德永不磨。

缅怀朱邸客，曾此驻鸣珂。两楹揭丽藻，高榜挥银戈。

贱子陪后乘，握手同婆娑。班荆泛羽觞，不嫌醉颜酡。

襜帷日以隔，邈若山与河。因风寄长臆，伸纸难缕覼。

作者简介：莫与齐（？—一六二七），字元慎，号苍屏。连州人。明神宗万历四十三年（一六一五）举人，明熹宗天启二年（一六二二）进士。初授太平府推官，引疾致仕，卒。有《曙先斋诗集》。清同治《连州志》卷七有传。